Lonthong kupang
Lonthong kupang utawa Kupang lonthong ya iku panganan khas arupa lonthong saka pasisir wetan Jawa Wetan, utamané tlatah Surabaya, Pasuruan lan Sidoarjo. Sanadyan jenengé lonthong kupang, ananging ora ana gandhèng cènèngé karo kutha Kupang, Nusa tenggara Wétan. Panganggonan jeneng kupang iki gegayutan karo bahan dhasaré arupa kupang yaiku kerang cilik-cilik utawa kawentar mawa jeneng remis. Remis iki ukurané padha kaya beras, sawetara 1 sèntimèter. Kupang sing duwè jeneng latin Corbula faba ditèmoni ing pasisir laut kang mbanyu asin salah sijiné iku ing Madura. Kupang duwé kandhutan Fe (zat besi) lan Zn (zinc/sèng). Olah-olahan iki kasusun saka lonthong, kupang, lentho lan sambel petis. Panganan iki rasané gurih, pedhès lan rada legi. Jajanan iki bisa ditemoni ing warung lan bakul pinggir dalan. Padatané lontong kupang dipangan karo saté kerang lan ombèn-ombèn arupa ès degan.

Cara Nggawé 
Nggawé panganan iki cukup gampang nalika wis ana lonthong lan lentho sing wis dadi. Menawa durung gawé, lonthong lan lentho iki mbutuhaké wektu suwé kanggo ngolah.

Bahan 

 Banyu
 500 gram kupang
 Uyah sacukupé
 Lonthong 
 Lentho
 Brambang
 Bawang
 Sambel petis
 Gula pasir
 Jeruk nipis

Cara ngolah 

 Godhog kupang karo banyu lan uyah nganti mateng
 Menawa wis mateng banjur dientas
 Uleg lombok, uyah, gula, bawang, brambang, lan sambel petis ing lèmpèr
 Peres jeruk nipis ing sambel
 Iris lonthong lan lentho ing piring
 Suntak sambel saka lèmpèr
 Wènèhaké kupang lan duduhé sacukupé
 Kepyuri bawang gorèng ing dhuwuré lan irisan jeruk nipis ing sandhiké
 Luwih ènak menawa dipangan karo satè kerang lan ès degan

Pranala njaba 
Resèp masak lonthong kupang

Vidéyo masak lonthong kupang

Kapustakan 
Panganan Jawa
Jajanan
Olah-olahan Indonésia
Jawa Wétan